Venstreborgmesteren satser på det brede forlig, når stemmerne er talt op og byrådet skal konstituere sig.

Lars Møller går efter at blive borgmester i Frederikshavn Kommune. Men ikke for enhver pris. - Jeg synes, det vil være godt for Frederikshavn Kommune, hvis jeg fortsætter, men det skal der altså være flere end mig, der synes. Hvilken pris er for høj? - Jeg vil ikke stå her og tale om forhandlinger, men et flertal på 16 mod 15, det er ikke godt. Valgforsker Johannes Andersen mener, at Lars Møllers udmelding er et tegn på, at han er usikker på sine muligheder. - Noget kunne tyde på, at han har set nederlaget i øjnene, siger Johannes Andersen. Borgmesteren har haft en valgdag med god tid. Han begyndte sin dag på sin minkfarm og har også haft tid til at besøge sin mor.